ሆፕ የቢዝነስ ፣ ሳይንስና ቴክኖሎጂ  ኮሌጅ 177 ተማሪዎችን በዲግሪ አስመረቀ
ሆፕ የቢዝነስ ፣ሳይንስና ቴክኖሎጂ ኮሌጅ በዲግሪ ያሠለጠናቸውን 177 ተማሪዎች በዛሬው ዕለት  አስመረቀ ።ኮሌጁ  ተማሪዎችን በተለያዩ የትምህርት ዘርፎች አሠልጥኖ  በዲግሪ ሲያስመርቅ   ለአራተኛ ጊዜ ሲሆን   በዛሬው  ዕለት  ለምረቃ  የበቁት ተማሪዎች  በቢዝነስ ፣ በሳይንስና በቴክኖሎጂ ዘርፎች  በቀንና  በማታው  የትምህርት መርሃ ግብር  ትምህርታቸውን ሲከታተሉ የቆዩ ናቸው ።    በምረቃው ሥነ ሥርዓት  ላይ የተገኙት የኮሌጁ ፕሬዚደንት ዶክተር አለም ባዘዘው ባደረጉት ንግግር እንደገለጹት ኮሌጁ በዘንድሮ ዓመት ለምረቃ ካበቃቸው 177 ተማሪዎች ውስጥ 62 የሚሆኑት የመክፈል አቅም የሌላቸው በመሆኑ የነጻ የትምህርት ዕድል ተጠቅመው ለምረቃ የበቁ ናቸው ብለዋል ።በተለይም ኮሎጁ ለሴቶች የትምህርት ተሳትፎ ትኩረት መሥጠቱን የጠቆሙት ዶክተር አለም የመክፈል  አቅም ለሌላቸው  ሴቶች  ልዩ ትኩረት  በመሥጠት የነጻ  የትምህርት  ዕድል ተጠቃሚ  እንዲሆኑ እያደረገ ይገኛል ብለዋል ።ኮሌጁ ለትምህርት ጥራት ቅድሚያ በመሥጠት ዕውቀትን ከተግባር ጋር ባዛመደ ሁኔታ  ተማሪዎችን በማሠልጠን መልካም ስብዕናን የተላበሱና ብቃት ያላቸው  ምሩቃንን በማዘጋጀት ረገድ የበኩሉን ሚና እየተጫወተ  መሆኑን ዶክተር አለም ተናግረዋል ።ኮሌጁ የምርምር ስርፀት በአገሪቱ እንዲጎለብት  ካለው ፍላጎት በመነሳት በዘንድሮ ዓመት በሰኔ ወር ላይ  በትምህርት ጥራትና በኢንዱስትሪ -ዩኒቨርስቲ ግንኙነት ላይ የመጀመሪያውን የምርምር ኮንፈረንስ ማካሄዱን  የኮሌጁ ፕሬዚደንት አስረድተዋል ።ሆፕ የቢዝነስ ፣ሳይንስና ቴክኖሎጂ ኮሌጅ የአካባቢ ሁኔታን  የጠበቀ  ካምፓስ ባለቤት ሲሆን ደረጃቸውን  የጠበቁ የመማሪያ ክፍሎች፣ ምቹ የኮምፒውተር ላብራቶሪና በተለያዩ ዘርፎች ቤተ ሙከራዎች ያሉት  ነው ።